A Nnapule – ‘o ssapimmo tuttequante – ‘a parola pe ssegnificà “lavoro” è “fatica” che, ccu ‘o verbo “faticà”, ce fa capì bbuono ca pp’ ‘a ggente nosta s’è ssempe parlato ‘e nu sfuòrzo, nu patemiénto. ‘A soccia cosa succede però p’ ‘o sseciliano “travagghiu”, p’ ‘o ffrancese “travaille” e p’ ‘o spagnuolo “travajo”, parole che vveneno d’ ‘o llatino e cce parlano ‘e turmiénte, spanteche e ddulure. Nun ce scurdammo ca ppure ‘a parola ‘taliàna “lavoro” vene d’ ‘o llatino “laborare” e vvo’ dicere: suffrì, penà, sta’ mmalato. N’ata cosa curiosa è c’ ‘o partecipio passato d’ ‘o vverbo latino “fatigare” è… “fessus”, che vvo’ dicere: scellato, sfatto, sfessato.

‘A bbona nutizia – tanto pe ddicere… - è ca ô ssud ‘e ll’Italia nu’ cce stanno assaje “fesse”, si è overo chello che cce veneno a ccuntà ‘e statistiche. Pare ‘nfatte ca, ô 2018, faticavano cchiù ppoco d’ ‘a mmità d’ ‘e meridiunale cu ll’età p’ ‘o ffa’ (15-64 anne) e ca nnu ggiovane ‘ncopp’ a ttré nu’ ffaticava e mmanco studiava. Sempe ô ssud, int’ a ll’urdeme diece anne, l’accupazzione cchiù fissa e qualeficata acalaje d’ ‘o 2% e ‘mméce chella cchiù sfrantummata sagliette d’ ‘o 16%. Pare pure c’ ‘a pruvincia ‘e Napule sta ô penurdemo pizzo d’ ‘a classifica ‘e ll’Italiane che ffaticano, cu ‘o 38,7%.

Chiste songo ‘e nummere che, ‘a verità, nu’ ddiceno niente che nnu’ ssapevamo ggià. ‘O mmeridione è semp’ ‘e cchiù scamazzato e scamettato e, p’ ‘o ffa’ aizà ‘a ‘sta scajenza, ce vulessero appena appena 3 meliune ‘e faticature ‘e cchiù. Epperò nuje ‘o ssapimmo bbuono ca ‘a “crescita” che tteneno ‘ncapa chille che ggguvernano ll’Italia tene mente sulo ô nnord, a ll’Europa cchiù ricca e pputente, no a cchella mediterranea. Nu’ ssuccede scasualmente ca cchelle cu cchiù faticature, ‘mméce, songo ‘e ppruvincie ‘e Bolzano e Belluno (73%) e ca ttré rreggiune ‘padane’ (Lumbardia, Veneto e Emilia-Romagna) vônno ll’autonomia differenziata, pe sse ‘differenzià’ cchiù mmeglio ancora ‘a chille scuorteche sfatecate e sfasulate d’ ‘o ssud.

'Nce vurrìa nu mudello ‘e sveluppo assaje deviérzo, cchiù gghiusto e stabbelito ‘ncopp’a nnu patremmonio overo, chello d’ ‘a natura, no â finanza speculativa, êcunzume sfrenate e ô sfruttamiento d’ ‘e rrisòrze naturale. Pecché pe ssarvà ‘a Terra s’ha dda accummincià a ssarvà chella terra addò mettimo ‘e piede, che ‘mméce stammo ‘ntussecanno sana sana, quanno nu' ll’affucammo sott’ a ll’asfardo e ‘o ggiuménto. ‘A fatica bona, che cce putarrìa ffa’ ascì ‘a ‘sta crise, nun è cchella tecnologgica e rrobbottizzata e mmanco chella sfrantummata e abbasata sulo ‘ncopp’ê cunzume ‘e sfizzio, comme ce vurriano fa’ credere. Sulo pe ssanà ‘o territorio e ‘e ccetà d’arte, p’accuncià ll’ambiente e pe ccurà cchiù mmeglio ‘a ggente putessero ascì nu cuofano ‘e puoste ‘e fatica. Si ‘e ccose vanno ‘e n’ata manera, pirciò, sarrà pecché ce stanno facenno…fesse.